Nou taller d’ocupació de paleta i jardineria amb 20 joves
02 de abril de 2024

· Combinaran teoria i pràctica durant un any dins del programa de Garantia Juvenil

Manises, 02 d’abril de 2024.- L’Ajuntament de Manises, mitjançant la Regidoria de Promoció Econòmica, ha iniciat un nou taller d’ocupació de paleta i jardineria, amb la incorporació de 10 alumnes-treballadors en cadascuna de les dos categories del programa mixt d’ocupació-formació ‘Taller Jove Manises 2023’ i així seran 20 joves menors de 30 anys les persones beneficiàries en el marc de Garantia Juvenil.

El regidor de Promoció Econòmica, Rafael Mercader, ha manifestat que "aquesta és una oportunitat molt valuosa per al futur alumnat, no només perquè els ajuda a formar-se en dos professions molt concretes, perfeccionar les seues habilitats i obtindre les seues certificacions corresponents, sinó perquè, a més, els proporcionarà estímuls positius i motivació per a la incorporació al mercat laboral una vegada acabe el projecte".

Cadascuna de les dos especialitats conté dos certificats de professionalitat. Per al programa de paleta, les 10 persones que el completen rebran els títols "Operacions auxiliars de paleta de fàbriques i cobertes de nivell 1" i "Paviments i paleta d'urbanització de nivell 2". Pel que fa a la categoria de jardineria, els certificats que es proporcionaran als 10 professionals són "Activitats auxiliars en vivers, jardins i centres de jardineria de nivell 1" i "Instal·lació i manteniment de jardins i zones verdes de nivell 2".

Aquest taller d’ocupació, que té una duració de dotze mesos, és un programa mixt que combina treball amb docència teoricopràctica des de l’inici, amb el contracte laboral corresponent i l’alta a la Seguretat Social. Les persones seleccionades parteixen de candidatures que figuren a la base de dades actualitzada que facilita Espai Labora Manises al consistori, sent necessària l’activació com a demandants d’ocupació i estar inscrits al programa de Garantia Juvenil.